La Policia Local realitza prop de 40 intervencions durant el temporal de vent
23 de desembre de 2019

La Policia Local de l'Eliana ha atés prop de 40 avisos de la ciutadania davant el temporal de vent que ha assotat la localitat aquest passat cap de setmana. I és que entre el dissabte 21 i el diumenge 22 de desembre les ratxes de vent han superat els 72,4 quilòmetres per hora, provocant desenes d'incidències que han afectat carrers, carreteres i avingudes, sense haver de lamentar afortunadament danys humans.

Les intervencions es van intensificar especialment el dissabte a última hora de la vesprada i durant tota la nit, coincidint amb el registre de les ratxes màximes, principalment provocades per la caiguda d'arbres i branques en la via pública i en propietats privades, risc de caigudes de cartells publicitaris, enderrocs, tanques d'obra, cables i enllumenat públic.

Un dels avisos fins i tot va requerir de la intervenció dels Bombers, concretament en l'avinguda del Recreo en la qual es van partir tres pals de la llum i un fanal caient posteriorment sobre els cables elèctrics, i que suposava un perill imminent d'enfonsament sobre la via.

L'alcalde de l'Eliana, Salva Torrent, ha destacat la gran labor que han realitzat els efectius de la Policia Local davant el temporal, especialment intens el dissabte a la nit en la qual en tot just en dues hores van atendre pràcticament el 50% de les trucades. Al mateix temps, ha aprofitat l'ocasió per a recordar la necessitat d’“extremar les precaucions davant aquesta mena de fenòmens com evitar l'esport a l'aire lliure, passejar per zones en obres o amb probabilitat de despreniments i reduir la velocitat i extremar la precaució a l'hora de conduir”.